Towards an integrated reporting framework for South African national museums
Mgijima, Bongani (2018-12)
AFRIKAANSE OPSOMMING : Die King III-verslag oor bestuur en beheer vir Suid-Afrika is in 2009 ingedien. Dit is voorafgegaan deur die King I-verslag (1994) en die King II-verslag (2002). Die King III-verslag is ontwikkel volgens die “pas toe of verduidelik”-beginsel, wat beteken dat ’n organisasie die beginsel óf moes toepas, alhoewel uit eie beweging, óf indien dit nie gedoen word nie, moet verduidelik waarom nie. In hierdie derde weergawe van King word die beginsel van geïntegreerde verslagdoening bekend gestel. Op ’n globale vlak publiseer die internasionale raad op geïntegreerde verslagdoening (International Integrated Reporting Council) in 2013 die internasionale geïntegreerde verslagdoeningsraamwerk (International Integrated Reporting Framework). Hierdie raamwerk verskaf riglyne oor hoe geïntegreerde verslae ontwikkel moet word. In 2016 word die King III-verslag deur die King IV-verslag vervang en ’n nuwe rigting van “pas toe en verduidelik” word bekend gestel. Hierdie ontwikkelings het implikasie vir bykans alle organisasies, ingesluit museums. Daar is 13 nasionale museums in Suid-Afrika wat befondsing van die staat ontvang. Aangesien hierdie entiteite die grootste deel van hulle fondse van die staat ontvang, word daar van hulle verwag om in die openbaar oor die gebruik van die fondse rekenskap te gee. Hierdie studie begin met ’n bespreking van die verbandhoudende konsepte bestuur en beheer, openbare aanspreeklikheid en geïntegreerde verslagdoening. Die teorie van bestuur en beheer en al die tersaaklike dimensies daarvan word verken, met die hooffokus op bestuur en beheer as korporatiewe bestuur en beheer. ’n Definisie van en verskillende teorieë oor korporatiewe bestuur en beheer word uiteengesit. Die konsep openbare aanspreeklikheid word breedvoerig verduidelik. Die omvang van aanspreeklikheid, asook die verbandhoudende opdragte en beskouings, word ondersoek. Daar word gepoog om geïntegreerde verslagdoening, ingesluit die verbandhoudende kritiek en voordele, te omskryf, met spesiale verwysing na die internasionale geïntegreerde verslagdoeningsraamwerk en die King-verslae. ’n Wetgewende en regulerende konteks vir korporatiewe bestuur en beheer, openbare aanspreeklikheid en verslagdoening word gegee. ’n Beredenering volg oor ’n duidelike verband wat tussen hierdie drie konsepte bestaan. Die Grondwet van die Republiek van Suid-Afrika verskaf die grondslag vir openbare aanspreeklikheid en goeie bestuur en beheer. Dit stel Suid-Afrika in staat om sekere wetgewing uit te vaardig wat hiervoor voorsiening maak, ingesluit die riglyne wat ook vir museums geld. ’n Inhoudelike ontleding van die jaarverslae van 12 van die 13 nasionale museums dui daarop dat dié verslae opgestel word volgens die bepalings van die gids vir jaarverslae (Annual Report Guide) wat deur die Nasionale Tesourie voorgeskryf word. Die hoofaanbeveling van hierdie studie is dat dié gids hersien word om te verseker dat museums die weg volg van geïntegreerde verslagdoening wat in pas is met die voorgeskrewe beginsels van die International IR Framework en die jongste King IV-verslag.
Please refer to this item in SUNScholar by using the following persistent URL: http://hdl.handle.net/10019.1/104934